“म्हारा समाज बी क्या है? ढोंग-उफा! सच-मुच इ इक स्बांग कन्ने असां इस स्वांगे दा ढोलरू बजाणा च्हान्दे हन। च्हान्दे जे माणाछ कुसी बी हालता च कैं नीं होये, इस अदे ढोंगी समाजे दी लाज रखणा म्हारा धर्म है-रोह है-कन्ने सम्मान है। ठीक है समाजे सोगी माह्‌णु‌ए जो चलणा इ पोन्दा, अपर काल्हु तिक्कर? जाल्हु तिक्कर तिस दिआं गल्लां च सत्त होये। अपर सरम ओणा चाई दी है अदे समाजे जो, जेह्‌ड़ा कि देस्से दिआ हालता जो जाणादा होया बी अपणा इ ढोलरू बजाये।” इन्नां बचारां मझा पल़चोया बिश्वजीत पता नीं क्या किछ सोचदा, “सोना!सोना!!सोना!!!...क्या सोने बगैर प्रीतो दा ब्या रूकी जांग्गा? क्या प्रीतो दे सोह्‌रे इतणो इ कमीने बणी जांग्गे? क्या तिनां जो देस्से कन्ने जग बी प्यार नीं होन्गा? ओह! कुथी सैह् बी मेरे बचारा सोग्गी मेल खांदे।” इतणा सोच्ची ने, बिश्वजीते उड़दिआ जेइया मुस्कराहटा च इक लम्बा साह् भरेआ।